丁大監文伯得余近作讀之疾愈以詩見貽
作者：魏了翁
朝代：宋

paragraphs: 黔巫之南谿水茲，山粗石惡不可治。
崇寧邊臣務廣地，山刊石斷林木斯。
其間掌許號爲郡，如以土偶安須眉。
中州人物猶此任，纍臣舍是夫何詞。
况於風氣少疵癘，且幸習俗無澆漓。
飽餐賤米溫舊讀，書味雋永忘其疲。
坐看歲龍度丑戌，幾見秋月弦虛危。
都梁有吏雲端來，持書火急如符移。
美人家在九芙蓉，門牆突兀那可窺。
聯緘累牘夢邪非，一年兩度劃見之。
我詩但能愈君疾，君解與世醫狂癡。
乖逢休戚信有命，嘆上不使非知醫。